《送颜用行归吉水并柬康隐君宗武》
元代·刘崧

文昌进士颜夫子，昔在筠阳最知己。春风携酒上坊楼，秋雨题诗洞山寺。

当时结交翰墨场，共言意气倾侯王。岂知风尘各惊散，此地不得同翱翔。

君今只在泸源上，我亦南还窜林莽。旧交零落海云空，梦里惊呼色悽怆。

往者山寇攻泸源，义门百口今谁存。况闻亲庭抱永痛，妻子夜哭沙田村。

欲归无家出无仆，两年访我城东屋。长林春暝风雨交，此日穷居转愁蹙。

柴门苦竹惟鸟啼，流水绕屋生春泥。苦无一钱沽酒饮，坐据寂寞如枯藜。

鼓笳连江清夜永，短烛孤帷吊形影。野麦陵陂老雁饥，寒风动竹枯萤冷。

知君豪宕轻黄金，感时亦复忧沈沈。青云若负壮士志，白日难照愁人心。

谁能短衣事骑射，空遣悲歌泪盈把。却望文昌从此归，东行定过匡山下。

匡山先生发如丝，十年不出真吾师。便须晏岁荷短锸，共来山中寻紫芝。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。